20 personer i slagsmål med flasker på Frederikstorv i Aalborg. Sådan lød den anmeldelse, der onsdag aften omkring midnat indløb til Nordjyllands Politi. Men om den holder stik, bliver svært at sige. Der er nemlig ingen, der har lyst til at fortælle politiet om det besynderlige forløb. Slagsmålet har sit udgangspunkt i to unge piger, der bliver råbt til af personer i en bil. Det får flere personer, heriblandt en 39-årig mand, til at blande sig og pludselig udbryder slagsmålet hvor flere og flere kommer til. Den 39-årige får en flænge i ryggen og en anden person har skader på sin hånd. - Men lige pludselig går de alle sammen igen, og så er der bare ham her med flængen i ryggen tilbage. Og han vil ikke snakke med os, fortæller vagtchef ved Nordjyllands Politi Per Vagn Nielsen. - Jeg ved ikke hvad det er for noget, for den forurettede er ikke kendt som værende i sådan et miljø, og det synes jeg heller ikke, der er nogen af de andre, der er, siger vagtchefen. Selvom den første anmeldelse lyder voldsom, er der ikke nogen, der reelt har set, hvad der er sket, eller som vil fortælle om det, og derfor kan det også blive overordentligt svært at arbejde videre med sagen. - Den 39-årige er jo selv part i slagsmålet, og at han ikke vil anmelde det er hans valg. - Vi har truffet en masse deroppe, men ingen har set noget. De var der bare tilfældigt. Det er da utroligt, at man ved et tilfælde lige kan være på sådan et sted, siger Per Vagn Nielsen.

Opsummering:
Nordjyllands Politi i vildrede efter rodet slagsmål i Aalborg.